KIRJALLINEN KYSYMYS E-1851/01

esittäjä(t): Rosa Miguélez Ramos (PSE) komissiolle

(26. kesäkuuta 2001)

Aihe: Pyöräilyreitit ja Euroopan laajuiset liikenneverkot

Useat pyöräilijöiden yhdistykset ovat vaatineet sellaisen Euroopan laajuisen pyöräteiden ja pyöräilykaistojen verkon luomista, joka yhdistäisi eri jäsenvaltioissa jo alullaan olevat reitit. Tämän verkon olisi oltava osa Euroopan laajuista liikenneverkkoa, ja verkkoon kuuluvien pyöräteiden rakentamiseen, yhtenäisten liikennemerkkien pystyttämiseen ja reittikarttojen laatimiseen olisi saatava yhteisön rahoitusta. Pyörän käyttäminen kulkuneuvona turvallisilla pyöräteillä mahdollistaa terveellisen liikunnan ja vähentää samalla hiilidioksidipäästöjä.

Tämä kunnianhimoinen ja kansalaisten edun mukainen hanke olisi urheilullinen ja ympäristöä säästävä tapa edistää Euroopan yhdentymistä.

Pyöräilijöiden yhdistykset vaativat lisäksi, että yhteisön liikennepolitiikkaan sisällytetään myös pyöräliikenne, jotta maantie, rautatie- ja pyöräliikenne saadaan yhteentoimivaksi. Pyörää kulkuneuvonaan käyttävien ongelmana on, että uudenaikaisimmissa junissa (TGV, Thalis, Eurostar), joiden rakentamiseen on saatu yhteisön rahoitusta, pyörien kuljettaminen on kielletty. Pyöräilijät haluavat kiinnittää huomiota siihen, että yhteisö rahoittaa liikennejärjestelmää, joka ei ole intermodaalinen.

Mitä suunnitelmia komissiolla on Euroopan laajuisen pyörätieverkon toteuttamiseksi?

Aikooko komissio toteuttaa pyörän käyttöä kulkuneuvona edistäviä hankkeita ja sisällyttää ne Euroopan laajuista liikenneverkkoa koskeviin hankkeisiin?

Onko komissiolla tätä asiaa koskeva aikataulu ja toimintasuunnitelma?

Loyola de Palacion komission puolesta antama vastaus

(3. syyskuuta 2001)

Komissio on tunnustanut Euroopan laajuisen pitkien pyöräilyreittien verkon kehittämisen edut ja osallistunut aiemmin EuroVelo-verkon rahoittamiseen. EuroVelo on pitkien pyöräilyreittien muodostama verkosto. Verkon yksittäisiä kohteita (esimerkiksi Pohjanmeren pyöräilyreitit) rahoitetaan edelleen komission ohjelmista, muun muassa Interreg-aloitteesta.

Komissio on tietoinen pyöräilyn merkityksestä ruuhkien, ilmansaasteiden ja hiilidioksidipäästöjen vähentämisessä sekä näiden ongelmien ja laajempien ympäristö- ja terveyskysymysten välisistä yhteyksistä. EuroVelo-verkko edistää vapaa-ajan pyöräilyä ja pyörämatkailua ja auttaa myös näiden ongelmien ratkaisemisessa, koska reitit kulkevat kaupunkien läpi.

Lisäksi komissio auttaa kansallisia viranomaisia hyödyntämään muiden maiden kokemuksia kansallisten pyöräilysuunnitelmien toteutuksesta osallistumalla vertailevaan pyöräilypoliittiseen ohjelmaan (National Cycling Policy Benchmark Initiative) ja sen rahoittamiseen neljän maan (Alankomaat, Suomi, Iso-Britannia ja Tekki) kansallisten viranomaisten kanssa. Komissio kokoaa tietokantaa hyvistä lähi- ja paikallisliikenteen toimintatavoista. Tietokanta on osa paikallisliikennetiedotusta koskevaa European Local Transport Information Service -palvelua (www.eltis.org) ja se sisältää jo yli 100 esimerkkiä pyöräilyn hyvistä toimintatavoista.

Pyöriä käytetään lyhyillä matkoilla, ja Euroopan laajuinen liikenneverkko (TEN-T) on pääasiassa kansainvälisen rahti- ja matkustajaliikenteen multimodaalinen verkko. Toissijaisuusperiaatteen vuoksi TEN-T-verkkoon ei aiota liittää tämänhetkisten suunnitelmien perusteella pyöräilyreittejä.

Rautatieyhtiöt ja kansalliset viranomaiset saavat itse päättää polkupyörien kuljettamisjärjestelyistä junissa. Mikäli rautatieyhtiöt pitävät pyörien kuljetusta kannattamattomana, jäsenvaltioiden toimivaltaiset viranomaiset voivat julkisten palvelujen käsitteeseen rautatie-, maantie- ja sisävesiliikenteessä olennaisesti kuuluvia velvoitteita koskevista jäsenvaltioiden toimenpiteistä 26. kesäkuuta 1969 annetun neuvoston asetuksen (ETY) 1191/69(1) (sellaisena kuin se on muutettuna 20. kesäkuuta 1991 annetulla neuvoston asetuksella (ETY) 1893/91(2)) nojalla sisällyttää rautatieyhtiöiden kanssa tehtäviin sopimuksiin velvoitteen kuljettaa polkupyöriä, mikäli ne korvaavat aiheutuneet lisäkustannukset. Asianomaiset viranomaiset voivat itse päättää velvoitteen asettamisesta.

(1) EYVL L 156, 28.6.1969.

(2) EYVL L 169, 29.6.1991.